Uutiset: Dekaani Anna Valtoselle Ornamon kultainen kunniamerkki - Aalto-yliopisto
Dekaani Anna Valtoselle Ornamon kultainen kunniamerkki
Palkinto on tunnustus Valtosen merkittävästä vaikutuksesta muotoilualan yliopistokoulutukseen.
Dekaani Anna Valtonen avaamassa Aalto Festival -tapahtumaa Kiasmassa keväällä 2016. Kuva: Mikko Raskinen.
Teollisuustaiteen Liitto Ornamo on myöntänyt Aalto-yliopiston vararehtorille, dekaani Anna Valtoselle Ornamon kultaisen kunniamerkin. Kultainen kunniamerkki myönnetään tunnustuksena kotimaassa tai ulkomailla taideteollisuuden alalla tehdystä arvokkaasta työstä.
Palkitsemisperusteluissa todetaan, että Valtonen on vaikuttanut merkittävästi muotoilualan yliopistokoulutukseen toimiessaan sekä Ruotsissa Uumajan yliopiston muotoilukorkeakoulun rehtorina vuosina 2009–2014 että Suomessa Aalto-yliopiston taiteiden ja suunnittelun korkeakoulun dekaanina vuodesta 2014 alkaen. Perusteluissa huomioidaan myös Valtosen pitkäjänteinen työskentely luovan osaamisen nostamiseksi kokonaisvaltaisesti osaksi Aalto-yliopiston strategiaa, tutkimusta ja opetusta. Valtonen on toiminut Aalto-yliopiston hallituksen jäsenenä 2008–2014 ja on mukana useiden yritysten hallituksissa viemässä muotoiluymmärrystä yritysten johtoon.
“Tunnustus on iloinen uutinen, ja kiitos kuuluu mielestäni koko Aalto-yliopistolle. Olemme Aalto-yliopistossa sitä mieltä, että taiteeseen ja muotoiluun perustuva ajattelu sekä erilaiset luovat käytännöt ovat keskeisiä opiskelijoidemme, yliopiston ja koko Suomen menestyksessä. Luovat alat on myös kansainvälisesti ymmärretty yhdeksi organisaatioiden tärkeäksi menestyksen tekijäksi, joten tässäkin asiassa olemme eturintamassa. Rakennamme parhaillaan Otaniemeen kokonaisvaltaista luovien alojen keskittymää, jonka vaikutus tulee ulottumaan laajalle”, sanoo Valtonen.
Ornamo jakoi Suomi100 -juhlavuoden kunniaksi tunnustuksina yhden Ornamon pallon ja kaksi kultaista ansiomerkkiä. Valtosen lisäksi kultaisen kunniamerkin sai keraamikko Kirsi Kivivirta. Lapuan Kankureille myönnettiin Ornamon pallo, jota jaetaan yrityksille tunnustuksena esimerkillisestä taideteollisesta toiminnasta. Ornamo on jakanut kunniamerkkejä jäsenilleen vuodesta 1961.
Palkitut palkittu muotoilu palkinto